Чарлз Букоўскі

Чарлз Букоўскі, сапр.: Генрых Карл Букоўскі (; , г. Андэрнах, Германія — ) — амерыканскі паэт і празаік.

 Біяграфія 
Нарадзіўся ў сям’і амерыканскага вайскоўца польскага паходжання Генрыха Букоўскі і немкі Катарыны Фэт. У 1922 годзе сям’я з маленькім Генры, як пазней на амерыканскі манер пачалі яго называць бацькі, пераязджае ў ЗША і з 1926 года пасяляецца ў Лос-Анджэлесе, дзе Букоўскі пражыве амаль усё жыццё.

Пасля заканчэння сярэдняй школы Букоўскі год правучыўся ў гарадскім каледжы Лос-Анджэлеса на факультэце англійскай мовы і журналістыкі, спадзеючыся стаць пісьменнікам. У 1941 годзе Чарлз сыходзіць з дому, пасля таго, як бацька, прачытаўшы яго апавяданні, літаральна выкідвае рэчы сына на двор.

Першае апавяданне Букоўскі было надрукаванае ў 1944, праз два гады наступнае. Але Букоўскі расчароўваецца ў пісьменніцкай дзейнасці і амаль дзесяць гадоў нічога не піша. У 1955 Букоўскі трапляе ў клініку з дыягназам крываточная язва, прычына якой — празмернае ўжыванне алкаголю. Яго выратоўваюць ад смерці, але забараняюць піць. Забарону Букоўскі ігнаруе.

Пасля выпіскі з клінікі ён зноў пачынае пісаць, у асноўным вершы. Яго першы паэтычны зборнік «Кветка, кулак і пажадлівае выццё», накладам 200 асобнікаў, пабачыў свет у 1960 годзе, затым «Вершы на доўгую дыстанцыю для гульцоў, што прайграліся» — у 1962 г. Першы зборнік апавяданняў «Усе сракі ў свеце і мая» з’явіўся ў 1966 годзе.

Асноўныя паэтычныя зборнікі Букоўскі, якія зацікавілі яго крытыкаў і чытачоў, былі надрукаваныя ў выдавецтве Loujon Press. У пачатку 1960-х Loujon Press таксама выдаваў літаратурны часопіс The Outsider, дзе друкаваліся творы Джэка Керуака, Алена Гінзберга, Генры Мілера, Уільяма Бероуза і іншых. У першым нумары часопіса з’яўляецца падборка вершаў і Чарлза Букоўскі. У 1966 па выніках апытання часопіса «Бук» прызнаны «Аўтсайдарам года».

З 1967 года Букоўскі вядзе калонку «Нататкі старога распусніка» (Notes of A Dirty Old Man) у газеце Open Air, а затым у Los Angeles Free Press. Гэтыя тэксты былі выдадзеныя асобнай кнігай у 1969 годзе.
У 1960-1970-х Чарлз Букоўскі робіцца надзвычай папулярным, асабліва ў Еўропе. Гэтым поспехам ён у вялікай ступені абавязаны свайму прыхільніку і выдаўцу Джону Марціну, які ў 1969 годзе прапануе выплочваць пісьменніку 100 долараў штомесяц, каб той мог увесь час прысвячаць творчасці. Букоўскі пагаджаецца і кідае працу на пошце. Менш чым праз месяц пасля звальнення ён піша свой першы раман «Пошта», які пабачыў свет у выдавецтве Марціна Black Sparrow Press.

Усе раманы Чарлза Букоўскі ў многім аўтабіяграфічныя. Яго альтэр эга, Генры Чынаскі, — алкаголік, валацуга і бабнік, які жыве сярод злачынцаў і адкідаў грамадства, але часам трапляе з дапамогай жанчынаў і ў высокія колы. Упершыню Чынаскі з’яўляецца ў аповесці «Прызнанні чалавека, звар’яцелага настолькі, каб жыць са звярамі», потым у раманах: вышэйзгаданая «Пошта», «Фактотум», «Жанчыны», «Хлеб з вяндлінай».

Апошні зборнік вершаў, які выходзіць пры жыцці паэта, — «Вершы апошняй ночы на Зямлі».

Чарлз Букоўскі памёр 9 сакавіка 1994 года ад лейкеміі, у хуткім часе пасля таго, як скончыў свой апошні раман «Макулатура». Цырымонію пахавання ажыццявілі будысцкія манахі. На яго магільнай пліце напісана «Не спрабуй» (Don’t try).

 Творы 

 Паэзія 
 Кветка, кулак і пажадлівае выццё (Flower, Fist and Bestial Wail), 1960
 Вершы на доўгую дыстанцыю для гульцоў, што прайграліся (Longshot Poems for Broke Players), 1962
 Вершы апошняй ночы на Зямлі (The Last Night of the Earth Poems)

 Проза 
Зборнікі апавяданняў
 Усе сракі ў свеце і мая (All Assholes In The World And Mine), 1966
 Найпрыгажэйшая жанчына ў горадзе (The Most Beautiful Woman in Town), 1978

Раманы
 Пошта (Post Office), 1971
 Фактотум (Factotum), 1975
 Жанчыны (Women), 1978
 Хлеб з вяндлінай (Ham on Rye), 1982
 Галівуд (Hollywood), 1989
 Макулатура (Pulp), 1994

 Беларускія пераклады 
Творы Ч. Букоўскі на беларускую пераклалі Н. Бінкевіч, Н. Гвоздзева, Г. Комар, І. Кулікоў, Ю. Цімафеева, М. Шчур, А. Явар.
 Чарльз Букоўскі. Святло, і паветра, і месца, і час / Укл. і перакл. з англ. Ю. Цімафеева, Н. Бінкевіч, Г. Комар. — Мн.: Харвест, 2017.

 Літаратура 
 Букоўскі, Чарлз (Bukowski, Charles) // Часопіс «ПрайдзіСвет»: Асоба: Аўтары — Эл.рэсурс prajdzisvet.org




 Спасылкі 

 «Чытво». Пачатак рамана
 Апавяданне «Самая прыгожая жанчына ў горадзе» па-беларуску 
 «Ты, тваё піва і твая крутасць». Апавяданне 
 Дзве  падборкі  вершаў па-беларуску
 З усёй адкрытасцю: інтэрв’ю з Чарлзам Букоўскі
 Літаратурныя чытанні «ПрайдзіСвета», прысвечаныя Букоўскі
 Чарлз Букоўскі ў перакладзе Макса Шчура

Катэгорыя:Нарадзіліся ў Рэйнланд-Пфальцы
Катэгорыя:Памерлі ў Лос-Анджэлесе
Катэгорыя:Памерлі ад лейкеміі
Катэгорыя:Пісьменнікі ЗША
Катэгорыя:Пісьменнікі ЗША XX стагоддзя
Катэгорыя:Паэты ЗША
Катэгорыя:Постаці Лос-Анджэлеса
Катэгорыя:Англамоўныя паэты
Катэгорыя:Англамоўныя пісьменнікі
Катэгорыя:Выпускнікі Гарадскога каледжа Лос-Анджэлеса